Finalitzen les proves ordinàries d'accés al Conservatori de Llíria
02 de juliol de 2021

El Conservatori Professional de Música de Llíria ja ha donat per concloses les seues proves ordinàries per a cursar el grau mitjà del curs 2021-2022, que permetran l'accés de 50 noves i nous alumnes procedents de la localitat edetana i de municipis de les comarques del Camp de Túria i els Serrans.

El regidor d'Ensenyaments Artístics de l'Ajuntament de Llíria, Paco García, ha afirmat que estos joves de les societats musicals de la localitat i altres poblacions veïnes “entren, així, amb nervis, ganes, il·lusió i molta preparació en un centre on compartiran grans moments musicals, que serviran per a enriquir la seua educació i formació futura”.

A més, el Conservatori ha comunicat que, una vegada superada esta primera fase, en què en alguna especialitat s'ha generat una llista d'espera, encara queden disponibles un total de 47 places, entre les 14 especialitats instrumentals que s'imparteixen en el centre, per a una segona convocatòria que s'oferirà a principis de setembre.